ΤΕΛΙΚΗ ΠΡΑΞΗ - Δηλώσεις περί της οικονομικής και βιομηχανικής αναπτύξεως της Ιρλανδίας

(1)Επίσημη Εφημερίδα των Ευρωπαϊκών Κοινοτήτων αριθ. L 73 της 27ης Μαρτίου 1972.

(2)Το Βασίλειο της Νορβηγίας δεν κατέθεσε τα έγγραφα προσχωρήσεως και κυρώσεως των πράξεων αυτών - Βλέπε απόφαση προσαρμογής (Επίσημη Εφημερίδα των Ευρωπαϊκών Κοινοτήτων αριθ. L 2 της 1ης Ιανουαρίου 1973).

Κατά την 6η υπουργική σύνοδο των διαπραγματεύσεων μεταξύ της Κοινότητος και της Ιρλανδίας, που έγινε στις 19 Οκτωβρίου 1971, ο κύριος A. Moro, Υπουργός των Εξωτερικών της Ιταλικής Δημοκρατίας, εξ ονόματος της κοινοτικής αντιπροσωπείας προέβη στην υπό Ι κατωτέρω δήλωση.

Ο κύριος P. J. Hillery, Υπουργός των Εξωτερικών της Ιρλανδίας, απήντησε, εξ ονόματος της ιρλανδικής αντιπροσωπείας, με την υπό ΙΙ κατωτέρω δήλωση:

Ι. Δήλωση του κ. A. Moro, Υπουργού των Εξωτερικών της Ιταλικής Δημοκρατίας της κοινοτικής αντιπροσωπείας

Ι

1. Η ιρλανδική αντιπροσωπεία υπεγράμμισε ότι η ιρλανδική κυβέρνηση αντιμετωπίζει σοβαρές οικονομικές και κοινωνικές ελλείψεις ισορροπίας περιφερειακού και διαρθρωτικού χαρακτήρα. Η αντιπροσωπεία αυτή δήλωσε ότι στις ελλείψεις αυτές ισορροπίας θα πρέπει να εξευρεθούν λύσεις ώστε να επιτευχθεί ένας βαθμός εναρμονίσεως σύμφωνος με τους στόχους της Κοινότητος και ιδίως με την πραγματοποίηση της οικονομικής και νομισματικής ενώσεως. Η ιρλανδική αντιπροσωπεία ζήτησε από την Κοινότητα να αναλάβει διά των ιδίων μέσων της την υποστήριξη των προγραμμάτων της ιρλανδικής κυβερνήσεως, τα οποία αποβλέπουν στην εξάλειψη αυτών των ελλείψεων ισορροπίας και να λάβει πλήρως υπόψη τα ειδικά προβλήματα της Ιρλανδίας στον τομέα αυτό, κατά τη μεταγενέστερη ανάπτυξη μιας μείζονος περιφερειακής κοινοτικής πολιτικής.

2. Η ιρλανδική αντιπροσωπεία υπέβαλε στην κοινοτική αντιπροσωπεία έγγραφα στα οποία αναφέρεται η γενική κατεύθυνση και τα μέσα evaqloc^r των ιρλανδικών περιφερειακών προγραμμάτων. Η ιρλανδική αντιπροσωπεία εξέθεσε επίσης τον τρόπο ενισχύσεως των ιρλανδικών εξαγωγικών βιομηχανιών μέσω φορολογικών ελαφρύνσεων. Ως προς τούτο πρόκειται επίσης περί μέτρων, σκοπός των οποίων είναι η εξάλειψη των οικονομικών και κοινωνικών ελλείψεων ισορροπίας διά της αναπτύξεως της βιομηχανίας.

ΙΙ

1. Η κοινοτική αντιπροσωπεία υπογραμμίζει εν σχέσει με τα ανωτέρω ότι -όπως προκύπτει από το προοίμιο της συνθήκης της Ρώμης- οι βασικοί στόχοι της Κοινότητος συνεπάγονται τη σταθερή βελτίωση των όρων διαβιώσεως και απασχολήσεως των λαών των Κρατών μελών, καθώς και την αρμονική ανάπτυξη των οικονομιών τους μειώνοντας τις υφιστάμενες διαφορές μεταξύ των διαφόρων περιοχών και της καθυστερήσεως των λιγότερο ευνοημένων.

2. Κάθε κοινή πολιτική και τα διάφορα όργανα που έχουν δημιουργηθεί από την Κοινότητα στον οικονομικό και κοινωνικό τομέα συγκεκριμενοποιούν τους ανωτέρω στόχους, καλούνται εξάλλου να αναπτυχθούν περαιτέρω. Το Ευρωπαϊκό Κοινωνικό Ταμείο έλαβε νέα κατεύθυνση. Η Ευρωπαϊκή Τράπεζα Επενδύσεων συνεχώς επεκτείνει το πεδίο δραστηριοτήτων της. Επί του παρόντος, τα όργανα της Κοινότητος διασκέπτονται για να προσδιορίσουν τα κοινοτικά μέσα, που είναι δυνατό να τεθούν σε εφαρμογή και τις διαδικασίες, για την πραγματοποίηση των στόχων της περιφερειακής πολιτικής.

Οι ενισχύσεις που χορηγούνται από τα κράτη, συμπεριλαμβανομένων και αυτών που χορηγούνται υπό μορφή φορολογικών απαλλαγών, υπόκεινται στους κανόνες που προβλέπονται στα άρθρα 92 έως και 94 της συνθήκης ΕΟΚ. Όσον αφορά τις κρατικές ενισχύσεις για περιφερειακούς σκοπούς θα πρέπει να τονισθεί ότι, σύμφωνα με τους όρους του άρθρου 92 παράγραφος 3 περίπτωση α) «οι ενισχύσεις για την προώθηση της οικονομικής αναπτύξεως περιοχών, στις οποίες το βιοτικό επίπεδο είναι ασυνήθως χαμηλό ή στις οποίες επικρατεί σοβαρή υποαπασχόληση» δύνανται να θεωρηθούν ότι συμβιβάζονται με την κοινή αγορά. Η πείρα καταδεικνύει ότι η διάταξη αυτή είναι αρκετά εύκαμπτη ώστε οι κοινοτικές αρχές να δύνανται να λαμβάνουν υπόψη τις ειδικές απαιτήσεις των αναπτυσσομένων περιοχών.

Οι φορολογικές απαλλαγές - όπως και οι άλλες ενισχύσεις που υφίστανται στην Ιρλανδία κατά το χρόνο της προσχωρήσεως - θα μελετηθούν από την Επιτροπή στο κανονικό πλαίσιο της διαρκούς εξετάσεως υφισταμένων ενισχύσεων. Αν η εξέταση αυτή αποκαλύψει ότι δεν είναι δυνατό να διατηρηθεί μία συγκεκριμένη ενίσχυση υπό την υφισταμένη μορφή της θα πρέπει η Επιτροπή, τηρουμένων των κανόνων της συνθήκης, να καθορίσει τις κατάλληλες προθεσμίες και τις μεταβατικές διαδικασίες.

3. Έχουσα υπόψη τα προαναφερθέντα ειδικά προβλήματα που αντιμετωπίζει η Ιρλανδία, η κοινοτική αντιπροσωπεία προτείνει να προσαρτηθεί στην πράξη προσχωρήσεως ένα πρωτόκολλο περί της οικονομικής και βιομηχανικής αναπτύξεως της Ιρλανδίας.

ΙΙ. Δήλωση του κ. P. J. Hillery, υπουργού εξωτερικών της Ιρλανδίας, εξ ονόματος της ιρλανδικής αντιπροσωπείας

Είμαι ευτυχής να δηλώσω την αποδοχή, από την ιρλανδική αντιπροσωπεία, του πρωτοκόλλου που αφορά την Ιρλανδία, το οποίο απετέλεσε το θέμα των συζητήσεων μεταξύ των δύο αντιπροσωπειών μας και τα βασικά δεδομένα του οποίου εξετέθησαν με τόση σαφήνεια στην εισαγωγική σας δήλωση. Το κείμενο που υιοθετήθηκε θα επιτρέψει στην ιρλανδική κυβέρνηση να συνεχίσει την πραγματοποίηση των σχεδίων της για την οικονομική και κοινωνική ανάπτυξη, εν γνώσει του ότι η Κοινότης μέσω των οργάνων της και των άλλων κοινοτικών οργανισμών της θα είναι έτοιμη να συνεργασθεί μαζί μας για την επίτευξη των στόχων που έχουμε θέσει.

Κατά τις διαπραγματεύσεις σας έχω επιστήσει επανειλημμένως την προσοχή επί των προβλημάτων που δημιουργούνται από διαφορές στο επίπεδο της οικονομικής αναπτύξεως, σε μία ολότητα όπως αυτή της διευρυμένης Κοινότητος. Προσπάθησα επίσης να σας εξηγήσω τις δυσχέρειες τις οποίες μία χώρα όπως η Ιρλανδία, που ευρίσκεται στην περιφέρεια της διευρυμένης Κοινότητος, πρέπει να υπερπηδήσει για να προσεγγίσει το επίπεδο της οικονομικής της αναπτύξεως με εκείνο των άλλων Κρατών μελών. Γνωρίζω πολύ καλά τη θέληση και την πρόθεση της Κοινότητος για την επίτευξη των στόχων, που διατυπώνονται στη συνθήκη ΕΟΚ και που συνίστανται στην εξασφάλιση της σταθερής βελτιώσεως των όρων διαβιώσεως και εργασίας των λαών των Κρατών μελών και την αρμονική ανάπτυξη των οικονομιών τους. Το πρωτόκολλο επί του οποίου συμφωνήσαμε σήμερα είναι μία πειστική απόδειξη της αποφασιστικότητος της Κοινότητος να δώσει πραγματικό περιεχόμενο σ’ αυτούς τους βασικούς στόχους. Το πρωτόκολλο αυτό θα αποτελέσει ένα έγγραφο πρακτικής αξίας, διότι θα επιτρέψει στη χώρα μου να συμμετέχει πλήρως emt|r της διευρυμένης Κοινότητος στην πραγματοποίηση των στόχων αυτών. Η αποτελεσματικότητά του όσον αφορά την πραγματοποίηση των στόχων αυτών, θα ενισχυθεί σημαντικά από την επεξεργασία μιας συνολικής κοινοτικής περιφερειακής πολιτικής. Επιτρέψτε μου να δηλώσω επ’ αυτού ότι με ενθαρρύνουν οι προσπάθειες που καταβάλλονται για την αντιμετώπιση του σημαντικού αυτού ζητήματος, στα πλαίσια της εξελίξεως της Κοινότητος.

Στην κατάσταση στην οποία ευρίσκεται η Ιρλανδία, η αποτελεσματικότητα των μέτρων αναπτύξεως που λαμβάνονται είτε σε εθνικό είτε σε κοινοτικό επίπεδο, πρέπει να εκτιμάται βάσει της συντελεσθείσης προόδου όσον αφορά τη μείωση της ανεργίας και της μεταναστεύσεως και βάσει της ανυψώσεως του βιοτικού επιπέδου. Πρόκειται ουσιαστικά περί της παροχής στο αυξανόμενο εργατικό μας δυναμικό των αναγκαίων ευκαιριών απασχολήσεως χωρίς τις οποίες σημαντικό μέρος των πλέον πολυτίμων οικονομικών μας πόρων θα παραμείνει αχρησιμοποίητο ή θα χαθεί λόγω της μεταναστεύσεως και έτσι θα επιβραδυνθεί ο ρυθμός της οικονομικής αναπτύξεως.

Η κυβέρνησή μου θα αισθανθεί ικανοποίηση από το γεγονός ότι οι σημερινές μας συζητήσεις θα έχουν δείξει ότι η προσχώρηση της Ιρλανδίας στην Κοινότητα θα της επιτρέψει να εξακολουθήσει τη δράση για την πραγματοποίηση των στόχων της, όπως αυτοί εξαγγέλονται στο πρωτόκολλο. Έχω υπόψη μου ιδίως τη συνεχή ανάπτυξη της βιομηχανίας η οποία κατέχει κυρίαρχη θέση στους γενικούς μας στόχους οικονομικής αναπτύξεως. Είναι ζωτικής σημασίας για μας να συνεχισθεί η πρόοδος στον τομέα αυτό διά της εφαρμογής αποτελεσματικών μέτρων βιομηχανικής αναπτύξεως. Κατανοώ ότι, όπως κάθε άλλο σύστημα κινήτρων, τα βιομηχανικά μας κίνητρα θα εξετάζονται βάσει των κοινοτικών κανόνων, μετά την προσχώρησή μας. Σημειώνω με ικανοποίηση ότι αναγνωρίζετε την αναγκαιότητα για μία πολιτική κινήτρων στην Ιρλανδία, αλλά ότι δύνανται να προκύψουν προβλήματα όσον αφορά την ιδιαίτερη μορφή που έλαβε το σύστημα κινήτρων μας ενώ ευρισκόμεθα εκτός της Κοινότητος.

Θα ήθελα να επιστήσω την προσοχή σας στο γεγονός ότι ως προς τούτο θα ετίθετο το ζήτημα των υποχρεώσεων που έχουμε ήδη αναλάβει. Βεβαίως, πρέπει να σεβασθούμε τις υποχρεώσεις αυτές, αλλά είμαστε διατεθειμένοι να συζητήσουμε από όλες τις απόψεις τη μετάβαση σε οποιοδήποτε νέο σύστημα κινήτρων καθιερωθεί και θα συνεργασθούμε για την κατά τον αρμόζοντα τρόπο επίλυση των προβλημάτων αυτών.

Εξ όσων έχετε πει για τον εύκαμπτο χαρακτήρα των σχετικών διατάξεων της συνθήκης, είμαι απολύτως πεπεισμένος ότι τα κοινοτικά όργανα κατά την εξέταση του συστήματός μας των κινήτρων θα λάβουν πλήρως υπόψη τα ειδικά προβλήματά μας. Είμαι επίσης πεπεισμένος ότι, δεδομένης της ταυτότητος των στόχων που επιδιώκονται από την ιρλανδική κυβέρνηση και την Κοινότητα, εάν χρειάζεται προσαρμογή του εν λόγω συστήματος κινήτρων, η ιρλανδική κυβέρνηση θα είναι σε θέση να διατηρήσει το ρυθμό βιομηχανικής αναπτύξεως στην Ιρλανδία και να εξασφαλίσει τη σταθερή βελτίωση του επιπέδου απασχολήσεως καθώς και του βιοτικού επιπέδου.

Τέλος, θα ήθελα να δηλώσω εν κατακλείδι, ότι εκτιμώ τη συμπάθεια και την κατανόηση που επέδειξε η Κοινότης κατά την προσέγγιση και εξέταση των ζητημάτων των σχετικών με τα περιφερειακά μας προβλήματα και τα βιομηχανικά κίνητρα, τα οποία είναι μεγίστης σημασίας για τη χώρα μου. Η συμφωνία στην οποία κατελήξαμε προοιωνίζει ευμενώς τη μελλοντική μας συνεργασία στην διευρυμένη Κοινότητα, προκειμένου να πραγματοποιηθούν οι βασικοί στόχοι της συνθήκης. Σ’ αυτή τη μελλοντική συνεργασία διαβλέπω το μέσο με το οποίο εμείς στην Ιρλανδία δυνάμεθα να εκπληρώσουμε κατά τον καλύτερο τρόπο τους εθνικούς μας στόχους στον οικονομικό τομέα.